बिहार विधानसभा चुनाव के पहले दौर के मतदान में एक परिवार को बीजेपी को वोट देना महंगा पड़ गया. नवादा जिले के रजौली थाना क्षेत्र में कथित तौर पर आरजेडी कार्यकर्ताओं ने एक महिला और उसके बेटे की सिर्फ इसलिए जमकर पिटाई की क्योंकि उन्होंने बीजेपी को वोट दिया था.

पुलिस के अनुसार, रजौली विधानसभा क्षेत्र के परमचक गांव में कुछ लोग मंगलवार शाम घर-घर जाकर वोट के विषय में जानकारी ले रहे थे. इसी दौरान गांव में रहने वाली कौशल्या देवी के घर भी सात-आठ लोग पहुंचे और वोट की जाकनारी ली. इस क्रम में कौशल्या के पुत्र गुड्ड ने आए लोगों को बताया कि उन्होंने लोग 'कमल के फूल' को वोट दिया है. आरोप है कि इसके बाद लोगों ने गुड्ड और उसकी मां की जमकर पिटाई कर दी.

मां-बेटा अस्पताल में भर्ती

रजौली के थाना प्रभारी संजीव कुमार गुप्ता ने बताया कि घायल कौशल्या और गुड्ड को इलाज के लिए नवादा के सदर अस्पताल में भर्ती करा दिया गया है, जहां दोनों की स्थिति खतरे से बाहर बताई जा रही है. कौशल्या के बयान के आधार पर रजौली थाने में मारपीट की एक प्राथमिकी दर्ज कर ली गई है, जिसमें सर्वेश यादव, गणेश यादव, प्रवेश यादव सहित सात लोगों को नमजद आरोपी बनाया गया है.

12 को हुआ था मतदान

गुप्ता के मुताबिक, अब तक किसी आरोपी की गिरफ्तारी नहीं हो पाई है. पुलिस मामले की छानबीन कर रही है. बिहार विधानसभा चुनाव के दौरान इस क्षेत्र में 12 अक्टूबर को पहले दौर का मतदान हुआ था.

इनपुट: IANS